Nóg ŉ polisieman sterf aan diensFoto: SAPD, Facebook Nog ŉ polisiebeampte van KwaZulu-Natal is doodgeskiet terwyl hy aan diens was, skaars ŉ week nadat ŉ polisievrou ook in die provinsie doodgeskiet is. Volgens lt.kol. Thulani Zwane, provinsiale polisiewoordvoerder, is konst. Lindokuhle Backum (24), verbonde aan die Umkhanyakude-polisie, Dinsdag omstreeks 21:00 doodgeskiet. “Die beampte en sy kollegas was op patrollie in die Makhonyeni-omgewing in Jozini toe hulle ŉ verdagte voertuig opgemerk het,” het Zwane gesê. “Die beamptes wou die voertuig van die pad af trek, waarna ŉ jaagtog ontstaan het.” Die verdagtes het op die polisie losgebrand en Backum noodlottig in die nek gewond. Hulle het daarna van die toneel gevlug. ŉ Volskaalse soektog na die verdagtes is van stapel gestuur. Backum se dood volg op dié van konst. Ntombifikile Virginia Ndlovu (36), verlede Dinsdag in ŉ sakeroof in Ixopo. Maroela Media het vroeër berig Ndlovu en ŉ 28-jarige kollega was op patrollie toe hulle op ŉ rooftog by ŉ supermark reageer het. ŉ Onbekende aantal verdagtes het op die beamptes losgebrand toe hulle by die toneel opgedaag het. Ndlovu is in die nek getref en is op die toneel dood. Haar kollega het wonde aan sy arm, maag en bors opgedoen en is na ŉ hospitaal geneem vir behandeling. Die verdagtes het met ŉ onbekende bedrag geld in ŉ voertuig van die toneel gevlug. Genl.maj. Bheki Langa, waarnemende provinsiale polisiekommissaris, het die aanvalle op polisiebeampte streng veroordeel. “Ons sal nie rus totdat diegene agter die aanvalle agter tralies is nie. Ons sal nie deur die boewe afgeskrik word nie en bly toegewyd daaraan om misdadigers vas te trek,” het Langa gesê. Langa het namens die polisie se bestuur medelye betuig aan die slagoffers se vriende, familie en kollegas.